钦定古今图书集成/明伦汇编/官常典/第075卷 > 浔阳王大心
## 钦定古今图书集成/明伦汇编/官常典/第075卷 > 浔阳王大心

按《梁书太宗十一王传》，“太宗十一王，王皇后生哀太
子大器、南郡王大连。陈淑容生浔阳王大心，左夫人
生南海王大临、安陆王大春，谢夫人生浏阳公大雅，
张夫人生新兴王大庄，包昭华生西阳王大钧，范夫
人生武宁王大威，褚修华生建平王大球，陈夫人生
义安王大昕，朱夫人生绥建王大摰。自馀诸子，本书”
不载。按本传，浔阳王大心，字仁恕，幼而聪朗，善属
文。中大通四年，以皇孙封当阳公，邑一千五百户。大
同元年，出为使持节、都督郢南北司、定新五州诸军
事、轻车将军、郢州刺史。时年十三。太宗以其幼，恐未
达民情，戒之曰：“事无大小，悉委行事，纤毫不须措怀。”
大心虽不亲州务，发言每合于理，众皆惊服。七年，征
为侍中，兼石头戍军事。太清元年，出为云麾将军、江
州刺史。二年，侯景寇京邑，大心招集士卒，远近归之，
众至数万，与上流诸军赴援宫阙。三年，城陷，上甲侯
萧韶南奔宣密，诏加散骑常侍，进号平南将军。大宝
元年，封浔阳王，食邑二千户。初，历阳太守庄铁以城
降侯景，既而又奉其母来奔，大心以铁旧将，厚为其
礼，军旅之事，悉以委之，仍以为豫章内史。侯景数遣
军西上寇抄，大心辄令铁击破之，贼不能进。时鄱阳
王范率众弃合肥，屯于栅口，待援兵摠集，欲俱进。大
心闻之，遣要范西上，以湓城处之，廪馈甚厚，与戮力
共除祸难。会庄铁据豫章反，大心令中兵参军韦约
等将军击之，铁败绩，又乞降。鄱阳世子嗣先与铁游
处，因称“其人才略从横，且旧将也，欲举大事，当资其
力。若降江州，必不全其首领。嗣请援之。”范从之，乃遣
将侯瑱率精甲五千往救。铁夜袭破韦约等营，大心
闻之大惧，于是二藩衅起，人心离贰。景将任约略地
至于湓城，大心遣司马韦质拒战，败绩。时帐下犹有
勇士千馀人，咸说曰：“既无粮储，难以守固。若轻骑往
建州，以图后举，策之上者也。”大心未决，其母陈淑容
曰：“即日圣御年尊，储宫万福，汝久奉违颜色，不念拜
谒阙庭。且吾已老，而欲远涉险路，粮储不给，岂谓孝子？吾终不行。”因抚胸恸哭，大心乃止，遂与约和。二年
秋，遇害，时年二十九。

按《南史》本传：浔阳王大心，字仁恕，简文第二子也。
大宝二年，大心将遇害，绕床谓贼厢公王僧贵曰：“我
以全州归命，何忍相苦。”乃见射而殒。